Zille maak lys van “poefieprotes”-leiers bekendHelen Zille Helen Zille, die premier van die Wes-Kaap, het Vrydag die name van 11 ANC-jeugligalede bekend gemaak wat, volgens haar, verantwoordelik is vir ŉ aantal voorvalle waar menslike uitskot uit protes by verskeie plekke in en om Kaapstad gestort is. “Dié ANC-jeugliga-taakspan is aan die stuur van ŉ veldtog om te poog om Kaapstad onregeerbaar te maak,” het Zille in ŉ verklaring gesê. Menslike uitskot is oor die afgelope tyd by verskeie geboue, die lughawe en op die stad se hoofweë gestort. Volgens Zille is dit alles pogings om die stad “onregeerbaar” te maak, in die aanloop tot volgende jaar se algemene verkiesing. Sy het gesê die “ringleiers” het bande met die ANC en sy jeugliga. Kaapstad is tans onder leiding van die DA. “Ons het ons eie ondersoek oor die ringleiers gedoen, asook beeldmateriaal van die uitskot-aanvalle bekom. Ons gaan al die inligting aan die polisie oorhandig vir verdere ondersoek,” het sy gesê. Sy het ook ŉ beroep gedoen op die ANC om dissiplinêr teen dié lede op te tree. “Ons doen ŉ beroep op die ANC en sy jeugliga om vinnig en betekenisvol teen die geïdentifiseerde lede op te tree en om saam met die polisie te werk in hul ondersoek deur die relevante inligting bekend te maak,” het Zille gesê.